《去年小除夕邓献之先生自黄州来视予疾谈宴欢甚别后以诗见慰次韵奉答》
清代·关棠

先生一笑春如海，唤起寒梅病里魂。卒岁温燖消雨雪，新诗蕃衍长儿孙。

胜游归后久悬榻，僵卧别来今闭门。愿挟高情越溟渤，吟边独与太冲论。

作者简介：关棠，字季华，汉阳人。光绪乙酉举人。官罗田教谕，改浙江知县。有《师二宗斋遗集》。